Umsögn um þingályktunartillögu iðnaðarráðuneytis um vernd og nýtingu orkuauðlinda.

Selfossvirkjun.

Þess er krafist að virkjun Ölfusár verði sett í verndarflokk. Að virkjun á þessum stað skuli vera í biðflokki er óásættanleg staða. Það má aldrei gerast að Ölfusá verði virkjuð við Selfoss. Þeir fulltrúar í verkefnastjórn um rammaáætlun sem hafa af óskiljanlegum ástæðum fundið rök fyrir því að setja Selfossvirkjun í biðflokk hefðu átt að kynna sér hverjar afleiðingar virkjunar á þessum stað geta haft. Neðan við stíflu sem byggð yrði er þéttbýlasti hluti suðurlands. Í húfi eru þúsundir mannslífa, náttúra, lífríki, veiðihlunnindi, mannvirki og ímynd.

Helstu gallar og hættur.

1. Flóðahætta af veðurfarsástæðum. Aukning á vatnsmagni/ísstíflur.
2. Flóðahætta af hamförum. Náttúruhamfarir eins og jarðskjálftar eða eldgos sem framkalla stíflurof. Þá má reikna með að allt það vatnsmagn sem í inntakslóninu er hellist í einu hendingskasti yfir byggðina fyrir neðan.
3. Jarðefni sem setjast til í inntakslóninu þegar jökulvatnið stöðvast og framburður árinnar, möl og aur, fellur til botns. Sultartangalón sem er innan við 20 ára gamalt er að verða fullt vegna samskonar aðstæðna í Þjórsá. Í fyrirhuguðu lóni Urriðafossvirkjunar sem yrði fimmta neðsta lón í Þjórsá, fyrir neðan fjögur lón sem öll taka við framburði, er reiknað með að dæla þurfi allt að 75.000 rúmmetrum af jarðefnum á land árlega. 75.000 rúmmetrar þekja 7,5 hektara með eins meters þykku lagi af fíngerðu, fokgjörnu efni. Líklegt verður að telja að útfelling í Ölfusá við Selfoss verði margföld á við það sem reiknað er með við Urriðafoss. Hvert á að koma leðjunni þar sem byggð er allt um hring?
4. Aurburður niður í farveginn neðan við stíflu. Þegar rennsli verður það mikið að opna þurfi botnlokur fer botnfall af stað, sem annars hefði skilað sér niður jafnt og þétt með eðlilegu rennsli án virkjunar. Leirinn mun setjast á bakka árinnar allt til sjávar og valda loftmengun þegar hann þornar og fýkur. Auk þess mun aurinn tefja uppgöngu fiska ásamt því að leggst yfir hrogn og kæfa þau.
5. Grunnvatn mun hækka verulega á stóru svæði umhverfis lónið.
6. Lón af fyrirhugaðri stærð mun hafa áhrif á lofthita, dýrlíf og flóru aðliggjandi svæða og getur orðið þess valdandi að mývargi skapist kjöraðstæður til lífs með tilheyrandi vandræðum fyrir menn og dýr.
7. Niðurganga laxfiska. Seiði sem fara inn í lónið verða fyrir afráni af völdum fisks og fugla. Fari þau í hverfla virkjunar verða mikil afföll. Eigi ekki að taka fyrir göngur fiska niður ánna þarf að stýra þeim framhjá lóninu og niður fyrir virkjun í skurði sem nær frá stíflum og uppfyrir lónið. Eins og vel hefur komið fram nýlega í umræðu um Urriðafossvirkjun er seiðaveita ekki lausn á þessum málum. Í því sambandi bendi ég á erindi dr. Margaret J. Filardo forstöðumanns Fiskvegamiðstöðvarinnar (Fish Passage Center) í Oregonfylki í Bandaríkjunum, sem hún hélt á vegum Verkfræði- og náttúruvísindasviðs Háskóla Íslands, Stofnunar Sæmundar Fróða og NASF,verndarsjóðs villtra laxastofna. Fyrirlesturinn hélt hún í Háskólabíói 3. nóvember sl. Efnt var til fyrirlestrarins vegna þess að nú stendur yfir opið umsagnarferli um drög að þingsályktun um verndun og nýtingu náttúrusvæða með áherslu á vatnsafl og jarðhitasvæði. Athyglin beinist m.a. að villtu laxa- og sjóbirtingsstofnunum í Þjórsá og áhrifum virkjana í neðri hluta árinnar á þá.

Dr.  Filardo hefur í tvo áratugi verið leiðandi í rannsóknum á lífsskilyrðum laxastofna í virkjuðum ám. Hjá Fish Passage Center í Oregon-fylki eru rannsakaðar gönguleiðir seiða og fullorðinna fiska og veitt ráðgjöf um gerð fiskvega í ám sem hafa verið virkjaðar til raforkuframleiðslu.

Fyrirlestur dr. Filardo má nálgast á ssf@hi.is

Ég undirrituð tel fráleitt að stífla Ölfusá við Selfoss. Fer ég fram á að Selfossvirkjun verði færð í verndarflokk af ofangreindum ástæðum.

Erna Gunnarsdóttir

Selfossi 3

800 Selfoss